**REFERAT FRA ÅRSMØTE I SKJEPPSJØEN HYTTEFORENING**

**13.07.24**

**Saksliste:**

1. Godkjenning av innkalling og referat
2. Valg av møteleder
3. Valg av to medlemmer til å undertegne protokollen
4. Årsmelding
5. Regnskap
6. Endring av medlemskontingent?
7. Renovasjon for hytteeiere i Østre Toten kommune
8. Valg
9. Eventuelt

**Godkjenning av innkalling og referat:**

Innkalling og referat ble godkjent.

**Valg av møteleder:**

Andrè ble valgt til møteleder.

**Valg av to medlemmer til å undertegne protokollen:**

Øystein Hammeren og Elisabeth Tømta Jansen

**Årsmelding:**

Styret ble presentert: Leder Andrè Solhaug, nestleder Jo Solberg, kasserer Nina Hveem Carlsen, styremedlem Turid Lundhagen, varamedlem Kirsti Fosnes Øveraasen, sekretær Lilian Brekke Hensvold.

Det er intet nytt fra kommunens side vedrørende klausuleringsbestemmelsene for Skjeppsjøen. Hytteforeningen holder saken varm. I en artikkel i Oppland Arbeiderblad i dag (13.07.24) om salg av ei hytte ved Skjeppsjøen viser kommunen til klausuleringsbestemmelsene. Noe av det som er sagt i denne artikkelen samsvarer ikke med den informasjonen Hytteforeningen sitter med. Styret v/ leder Andrè og nestleder Jo tar kontakt med kommunen for å avklare hva som gjelder og hva som er kommunens praksis.

Hytteforeningen har ei Facebookgruppe, der alle medlemmer kan melde seg inn. Her legges det ut smått og stort som kan være av interesse for hytteeiere rundt Skjeppsjøen.

Hytteforeningen har også ei nettside, skjeppsjoen.net. Her ligger årsmeldinger, regnskap og referater fra årsmøter samt andre dokumenter.

**Regnskap:**

Det er gledelig at så mange har betalt medlemskontingenten! Hytteforeningen har opprettet VIPPS. Det viser seg at flere har betalt mer enn medlemskontingenten for et år. I stedet for å betale tilbake det som er innbetalt for mye, er Styrets forslag er at vi nullstiller fra 2025. Årsmøtet sluttet seg til dette.

Regnskapet er godkjent.

**Endring av medlemskontingent:**

Medlemskontingenten ble sist hevet til 100 kroner i 2008. Andrè har regnet ut at 100 kroner i 2008 tilsvarer ca 150 kroner i 2024. Årsmøtet vedtok at medlemskontingenten heves til 150 kroner pr hytte pr år. Denne endringen gjelder fra 2025.

**Renovasjon for hytteeiere i Østre Toten kommune:**

Fra 2015 ble alle kommuner pålagt å opprette renovasjonsordninger også for hytter i sin kommune. I Østre Toten kommune ble dette vedtatt innført i 2017. I en rapport skrevet høsten 2023 ble det av kommunen beskrevet hvilke løsninger som kan være aktuelle. I korte trekk inneholder rapporten dette:

* Alle som eier ei hytte i Østre Toten kommune blir pålagt å betale renovasjonsavgift.
* Det antydes at renovasjonsavgiften kan bli rundt 2000 kr pr år.
* Det blir kildesortering av avfall på samme måte som for ordinære boliger – plast, papir, restavfall, glass/metall og matavfall.
* Ordningen var planlagt iverksatt pr 01.07.2024, men er på grunn av ekstra utgifter i forbindelse med uværet «Hans» utsettes dette til 01.07.2025
* I rapporten diskuteres flere løsninger for renovasjonsordningen. Den beste løsningen vil være å plassere ut kontainere ved utfartsårene fra Totenåsen.

Hytteforeningen vil mene noe om plassering av kontainere. Dette må skje ganske raskt.

Årsmøtet mener at det vil være hensiktsmessig med plassering av kontainere i nordenden av Skjeppsjøen – evt i krysset Torsætervegen/Nyhussætervegen, ved grustaket eller der asfalten begynner før ferista ved Nordås.

Rapporten finner du i sin helhet ved å gå inn på Østre Toten kommune sin nettside og søke på «Hytterenovasjon». Her finner du også oppdateringer om saken.

**Valg:**

Jo, Turid og Kirsti er på valg. Alle ble gjenvalgt ved akklamasjon.

**Eventuelt:**

* Det er planlagt linjerydding under høyspentlinja sommeren 2025.
* Almenningen satser på å være ferdig med tømmerhogst langs Skjeppsjøen i løpet av et par uker. De rydder opp etter seg og alle innkjørsler og Torsætervegen blir satt i stand igjen.

Ref. Lilian Brekke Hensvold.